หุ้นไทยแกว่งแรงปิดลบ35.65จุด
หุ้นไทย9ส.ค.แกว่งแรงปิดร่วง 35.65 จุดที่ 1,042.54 จุด ท่ามกลางมูลค่าซื้อขายถึง 63,606.85 ล้านบาท
9 ส.ค. 2554

หุ้นไทย9ส.ค.แกว่งแรงปิดร่วง 35.65 จุดที่ 1,042.54 จุด ท่ามกลางมูลค่าซื้อขายถึง 63,606.85 ล้านบาท




ดัชนีตลาดหลักทรัพย์แห่งประเทศไทย วันที่ 9 ส.ค. เคลื่อนไหวผันผวนตลอดทั้งวัน หลังจากเปิดตลาดในช่วงเช้าลดลงไปต่ำสุดที่ 1,033.38 จุด จากนั้นกระเตื้องขึ้นมาจนกระทั่งเปิดตลาดในภาคบ่ายดัชนีปรับเพิ่มขึ้นอยู่ที่ 1,071.95 ซึ่งเป็นจุดสูงสุดของวัน แต่ยังอยู่ในแดนลบ หลังจากเปิดตลาดได้ไม่นานมีแรงขายเข้ามากดดัชนีให้ดิ่งลงมาอีกครั้งจนกระทั่งปิดตลาดที่ 1,042.54 จุด ลดลง 35.65 จุด มูลค่าซื้อขาย 63,606.85 ล้านบาท 
นายชัย จิรเสวีนุประพันธ์ ผู้อำนวยการฝ่ายกลยุทธ์การลงทุน บริษัทหลักทรัพย์ (บล.) โนมูระ พัฒนสิน กล่าวว่า ตลอดทั้งวันดัชนีหุ้นไทย รวมทั้งตลาดหุ้นในภูมิภาคเคลื่อนไหวตามตลาดดาวโจนส์ล่วงหน้าที่ผันผวนตลอดทั้งวันเช่นกัน โดยในภาคบ่าย เมื่อตลาดยุโรปเปิดทำการตลาดปรับเพิ่มขึ้นได้เล็กน้อยและร่วงลงมาเช่นกัน
"เมื่อดูที่กระแสเงินลงทุนของนักลทนุต่างชาติยังคงเป็นการขายสุทธิอยู่ ซึ่งในตอนนี้ไม่มีใครคาดเดาอะไรได้ แม้ว่า ธนาคารกลางสหรัฐฯ จะมีการประชุมในเดือนนี้ ที่หากนักลงทุนมองในมุมบวกน่าจะสะท้อนมาในดาวโจนส์ล่วงหน้าบ้าง แต่ดาวโจนส์ล่วงหน้าก็ปรับลดลง เพราะฉะนั้นความไม่แน่นอนยังอยู่ และตลาดเอเชียที่พึ่งเงินทุนจากต่างชาติก็ต้องรอดูสถานการณ์ไปก่อน" นายชัย กล่าว
อย่างไรก็ตาม นายชัย ประเมินว่า การซื้อขายหุ้นในวันพรุ่งนี้ จะเคลื่อนไหวอยู่ระหว่าง 1,016 - 1,060 จุด และยังไม่หลุดลงไปต่ำกว่า 1,000 จุด โดยหากปัจจัยในประเทศ เช่น การประกาศผลประกอบการ การจ่ายเงินปันผล ความชัดเจนของคณะรัฐมนตรี และนโยบายกระตุ้นเศรษฐกิจ น่าจะทำให้ตลาดหุ้นไทยปรับลดลงน้อยกว่าตลาดอื่นในภูมิภาค
มูลค่าซื้อขาย 5 อันดับหลักทรัพย์ 
BBL  ปิด 155.00 บาท -7.00 บาท หรือ -4.32%KBANK  ปิด 124.50 บาท -5.50 บาท หรือ -4.23%PTT  ปิด 311.00 บาท -11.00 บาท หรือ -3.42%SCB ปิด 117.00 บาท -1.50 บาท หรือ -1.27%PTTCH  ปิด 143.00 บาท -7.50 บาท หรือ -4.98%